Restaurante bloei dood – RasaFoto ter illustrasie. (Pixabay) Die restaurantvereniging van Suid-Afrika (Rasa) pleit by die regering om dringend na vlak 2 van inperking te skuif ten einde die voortbestaan van restaurante te verseker. Die vereniging meen huidige Covid-19-syfers regverdig nie meer ’n vlak 3-inperking nie en restaurante kan nie langer onder dié maatreëls oorleef nie. Regulasies onder vlak 3 van die inperking bepaal onder meer dat restaurante om 21:00 moet sluit. Volgens Wendy Alberts, uitvoerende hoof van Rasa, sal restaurante eenvoudig nie hul deure kan oophou indien die bediening van aandetes – wat die grootste deel van restaurante se wins uitmaak – so vroeg gestaak moet word nie. “Ons restaurante doen ’n dringende beroep op die regering om beperkings met onmiddellike inwerkingtreding op te hef en die aandklokreël te verleng.” Alberts sê voortdurende pleidooie vir verligting en vergoeding om die bedryf by te staan, waaronder die tydelike vryskelding van huurgeld en terugbetaling van lenings, val op dowe ore. “Ons sit steeds met ’n groot aantal personeellede wat onbetaald afgelê is, met geen onmiddellike verligting van die Werkloosheidsversekeringsfonds (WVF) se tydelike verligtingskema, Ters, nie. Alberts het in Februarie vanjaar gesê dat meer as 3 600 restaurante in dié vereniging se databasis hul deure as ŉ direkte gevolg van vlak 3-inperkingsmaatreëls moes sluit. Rasa verteenwoordig meer as 11 000 restaurante landwyd. Alberts sê voorts die restaurantbedryf sal hom voortdurend tot die prioritisering van gesondheidsprotokolle te midde van die pandemie verbind.